Broj: 711-I-903-P-52/21-04-8

Zagreb, 6. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnice Pauline Kulaš, zamjenice gradonačelnika Grada Benkovca,** na 125. sjednici, održanoj 6. svibnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Pauline Kulaš, zamjenice gradonačelnika Grada Benkovca, povodom nenavođenja primitka Tommy poklon kartice u vrijednosti 38.500,00 kn koju je osvojila u nagradnoj igri trgovačkog društva Tommy d.o.o. u izvješću o imovinskom stanju, neće se pokrenuti s obzirom da ne postoji obveza unosa navedenog podataka u izvješće o imovinskom stanju dužnosnika te stoga iz prikupljenih podataka i dokumentacije ne proizlazi da je postupanjem, odnosno propustom dužnosnice, došlo do moguće povrede odredbi ZSSI-a.**

Obrazloženje

Povjerenstvo je dana 23. veljače 2021.g. zaprimilo neanonimnu prijavu podnesenu protiv dužnosnice Pauline Kulaš, zamjenice gradonačelnika Grada Benkovca, koja je u ulaznoj pošti Povjerenstva zaprimljena pod brojem: 711-U-699-P-52/21-01-1 te je povodom iste otvoren predmet pod brojem: P-52/21.

U prijavi se u bitnome navodi da je zdužnsonica Paulina Kulaš dobitnica tjedne nagrade VII kola nagradne igre trgovačkog lanca Tommy u iznosu od 38.500,00 kn te navedeni iznos nije navela u imovinskoj kartici.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Paulina Kulaš obnaša dužnost zamjenice gradonačelnika Grada Benkovca, počevši od 31. svibnja 2017.g. te je stoga, povodom obnašanja navedene dužnosti, obvezna postupati sukladno odredbama ZSSI-a.

Nastavno na ovako zaprimljenu prijavu Povjerenstvo je izvršilo uvid u Informatički sustav Porezne uprave za razdoblje od srpnja 2020.g. do veljače 2021.g. te utvrdilo da dužnosnica Paulina Kulaš u predmetnom razdoblju nije primila nikakvu uplatu od strane trgovačkog društva Tommy d.o.o.

Povjerenstvo je nadalje zatražilo očitovanje trgovačkog društva Tommy d.o.o. koje u svom očitovanju od 31. ožujka 2021.g. navodi da je Tommy d.o.o. priređivač nagradne igre „385“ te da je dobitnica tjedne nagrade VII. Kola u iznosu od 38.500,00 kn na Tommy potrošačkoj kartici dužnosnica Paulina Kulaš. Dužnosnica je navedenu nagradu osobno preuzela dana 30. studenoga 2020.g. te se u privitku dostavlja potvrda o preuzimanju nagrade.

U očitovanju se nadalje navodi da se nagradna igra „385“ provela temeljem odredbi članka 69. Zakona o igrama na sreću („Narodne novine“ broj 87/09., 35/13., 158/13., 41/14. i 143/14.) i Pravilnika o priređivanju nagradnih igara („Narodne novine“ broj 8/10.) te rješenja Ministarstva financija KLASA: UP/I-460-02/20-01/403, URBROJ: 513-07-21-01-20-2 od 23. rujna 2020.g., atrajala je od 5. listopada 2020.g. do 29. studenoga 2020.g. Pravo na sudjelovanje stjecalo se slanjem SMS poruke koja sadržava jedinstveni kod otisnut na računu, ime i prezime, adresu, poštanskibroj i mjesto na 60010 ili upisivanjem istih podataka na Internet stranici [www.tommy.hr](http://www.tommy.hr). Svaki sudionik mogao je sudjelvati u nagradanoj igri s neograničenim brojem kupnji i neograničenim brojem prijava na stranici ili brojem poslanih SMS poruka. Nagradni fond činilo je 8 tjednih nagrada koju čini godišnja spiza u Tommy-u na poklon kartici ili bonu (1 dobitak tjedno) ukupne vrijednosti 308.000,00 kn i 448 dnevnih nagrada koječini dnevna spiza u Tommy-u u vrijednosti 385,00 kn na Tommy poklon kartici ili bnu (56 dobitaka tjedno, odnosno po 8 dobitnika za sveki dan nagradane igre) ukupne vrijednosti 172.480,00 kn.

Ukupna vrijednost nagradanog fonda iznosila je 480.480,00 kn, a nagrade nisu zamjenjive za novac niti se može zahtjevati financijski povrat po bilo kojoj osnovi . Dobitnici nisu imali pravo zahtijevati drugačije nagrade niti nagrade u većim iznosima od pravilima utvrđenih iznosa.

U privitku očitovanja dostavljanja je potvrda o preuzimanju nagrade na kojoj je dužnosnica svojim potpisom potvrdila da je dana 30. studenoga 2020.g. preuzela nagradau – Tommy poklon karticu u vrijednosti od 38.500,00 kn. Na potvrdi se također navodi da Tommy poklon kartica vrijedi do 31. prosinca 2021.g.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila.

Nadalje, stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. da podaci o stečenoj imovini obuhvaćaju, između ostaloga, podatke o svim dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku te primicima koji se ne smatraju dohotkom i na koje se ne plaća porez na dohodak, kao i podatke o novčanoj štednji ako ona premašuje jednogodišnji iznos neto prihoda dužnosnika.

Povjerenstvo obrazlaže da je iz očitovanja trgovačkog društva Tommy d.o.o. utvrđeno da je dužnosnica Paulina Kulaš osvojila iznos od 38.500,00 kn na nagradnoj igri koju je ograniziralo navedeno trgovačko društvo, međutim navedeni iznos nije isplaćen u novcu, već nagradu čini Tommy poklon kartica koja nije zamjenjiva za novac, već se iznos uplaćen na karticu može potrošiti isključivo kupnjom na prodajnim mjestima organizatora nagradne igre.

Navedeno proizlazi i iz podataka unesenih u Informatički sustav Porezne uprave u kojem nije evidentirana uplata iznosa od 38.500,00 kn na račun dužnosnice Pauline Kulaš od strane trgovačkog društva Tommy d.o.o.

Slijedom navedenoga, Povjerenstvo zaključuje da iznos uplaćen na poklon kartici koji nije zamjenjiv za novac ne predstavlja primitak dužnosnice koji je ista bila obvezna navesti u izvješću o imovinskom stanju.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Paulina Kulaš, elektroničkom dostavom
2. Podnositelju prijave, poštom na dostavljenu adresu
3. Objava na internetskoj stranici Povjerenstva
4. Pismohrana